Mūkusalas iela

Mūkusalas iela ir viena no maģistrālajām ielām Torņakalnā un Ziepniekkalnā, Zemgales priekšpilsētā, Rīgā. Tā sākas pie Akmens tilta Pārdaugavas pusē, turpinās līdz tā sauktajam Mūkusalas rotācijas aplim pie Salu tilta, bet aiz Mūkusalas rotācijas apļa turpinās līdz Bauskas ielai, kur pārtop Ziepniekkalna ielā un tālāk, aiz Rīgas robežas, A7 autoceļā. Iela sastāv no 4 braukšanas joslām, pa divām katrā virzienā, kuras savstarpēji ir atdalītas, izņemot nelielu posmu no Laivu ielas līdz Bieķensalas ielai. Visā garumā iela klāta ar asfalta segumu, tās kopējais garums ir aptuveni 3400 metri. 

Iela nosaukta Mūkusalas — agrāk šajā apvidū pastāvējušas salas, mūsdienās vienas no Rīgas pilsētas daļām — vārdā.

 Vēsture 
Mūkusalas iela izveidojusies kā ceļš gar Daugavas krastu Pārdaugavas pusē. Pirmoreiz iela minēta 1861. gada Rīgas adrešu grāmatā ar savu tagadējo nosaukumu, kuru tā saglabāja līdz 1950. gada 7. jūnijam, kad, saistībā ar ielas 41. numurā esošo radiorūpnīcu RRR, Mūkusalas ielu pārdēvēja par Radiotehnikas ielu. Savukārt 1954. gadā ielai pievienoja 1861. gadā izveidoto Oskara ielu, Mūkusalas ielas turpinājumu. 1908. gadā tās nosaukums pilsētas kartē pie Bauskas ielas bija Mazā Spārnu iela.Штегман, Р., План города Риги на 24 листах, Рига : Лит. A. Шталь, 1908. 1990. gada 20. aprīlī ar Rīgas pilsētas Tautas deputātu padomes lēmumu Nr. 1/19 Andra Teikmaņa vadībā ielai atjaunots vēsturiskais nosaukumsMelnalksnis, A. Rīgas pilsētas tautas deputātu padomes sekretārs, "Rīgas pilsētas tautas deputātu padomes LĒMUMS par 20.04.90 Rīgā Nr. 1/19 PAR IELU VĒSTURISKO NOSAUKUMU ATJAUNOŠANU", Rīgas Balss, 1990, 2. lpp., 5. lpp..

2023. gada decembrī SIA "Tilts" sāka būvēt Mūkusalas ielas krasta promenādi vairāk nekā divu kilometru garumā no AB dambja līdz Mūkusalas rotācijas aplim. Krastmalas nostiprināšanai un saistītās infrastruktūras būvniecībai plānotais finansējums ir aptuveni 20 miljoni eiro. 2025. gada vasarā kļuva zināms, ka zem Akmens tilta neizbūvēs sākotnēji plānoto 2,5 metrus plato gājēju un velobraucēju tiltu, kas stieptos paralēli Daugavai, savienojot topošās promenādes abas puses. Projektu plānots pabeigt 2025. gada beigās.Rīgas Mūkusalas krasta promenādes projektā atsakās no gājēju un velobraucēju tilta lsm.lv 2025. gada 1. augustā 2026. gada janvārī Rīgas dome izsludināja iedzīvotāju aptauju par promenādes nosaukumu.

 Ielas raksturojums 
Mūkusalas iela ir aptuveni 3,4 km gara pilsētas maģistrālā iela gar Daugavas krastu Pārdaugavā, Torņakalna apkaimes austrumos un Ziepniekkalna apkaimes ziemeļaustrumos. Tā sākas kā nobrauktuve no Akmens tilta un Uzvaras bulvāra savienošanās vietas. Nedaudz tālāk nobrauktuve sadalās divās daļās — viena daļa kā Kuģu iela aiziet uz Klīversalu, otra — turpinās zem Akmens tilta kā Mūkusalas iela ārpilsētas virzienā. Turpat aiz tuneļa atrodas arī ielas uzbrauktuve uz tilta.

Ielas sākumā atrodas Latvijas Nacionālās bibliotēkas galvenā ēka un tās daudzfunkcionālā tehniskā ēka ar autostāvvietām, starp abām celtnēm izvietojies Mūkusalas un Akmeņu ielas krustojums. Aiz bibliotēkas tehniskās ēkas ielu šķērso dzelzceļa pārvads (blakus atrodas arī Dzelzceļa tilts), savukārt uzreiz aiz tā iela šķērso Kīleveina grāvi. Nākamie lielie krustojumi ar Laivu ielu un Bieķensalas ielu ir attiecīgi pēc 1,2 un 1,5 km, skaitot no Akmeņu ielas. Jāpiebilst, ka pa vidu šīm ielām atrodas arī savienojums ar grantēto Buru ielu. Posms no Laivu ielas līdz Bieķensalas ielai ir vienīgā ielas daļa, kurā nav pa vidu ar zaļo zonu atdalītas brauktuves. Nonākot Mūkusalas rotācijas aplī, ielai ir nodrošināti savienojumi ar Kārļa Ulmaņa gatvi ārpilsētas virzienā un Salu tiltu centra virzienā. Ielas posmam no dzelzceļa līdz Salu tiltam raksturīga industriālā apbūve, no kuras daļa ir nojaukta vai pārveidota par biroju ēku vai tirdzniecības un pakalpojumu objektu apbūvi, kurai pa vidu atrodas arī vairāki vēsturiski īres nami.

Aiz Mūkusalas rotācijas apļa iela, līdzīgi kā iepriekš, sastāv no divām atdalītām brauktuvēm (kopā četras joslas), vienīgi attālums starp brauktuvēm ir kļuvis lielāks un gājēju ietve atrodas tikai apbūvētajā pusē, kurā ielai ir savienojumi ar Skaistkalnes un Antenas ielu. Platā zaļā zona ceļa vidū netālu no Bauskas ielas ir ļāvusi ielai pa vidu iekārtoties degvielas uzpildes stacijai un autobraukšanas mācību laukumam. Beidzamajam ielas posmam raksturīga industriālā apbūve. Mūkusalas iela beidzas krustojumā ar Bauskas ielu, pēc kura tā ārpilsētas virzienā turpinās kā Ziepniekkalna iela.

 Ielu savienojumi 
Mūkusalas iela ir savienota ar šādām ielām:
 Akmens tilts
 Uzvaras bulvāris (Akmens tilta turpinājums Pārdaugavas virzienā)
 Kuģu iela (nobrauktuvē no Akmens tilta)
 Akmeņu iela (T veida krustojums)
 Dēļu iela (T veida krustojums)
 Laivu iela (T veida krustojums)
 Buru iela (T veida krustojums)
 Bieķensalas iela (T veida krustojums)
 Mūkusalas rotācijas aplis (ietver savienojumus ar Kārļa Ulmaņa gatvi un Salu tiltu)
 Skaistkalnes iela (T veida krustojums)
 Antenas iela (T veida krustojums)
 Bauskas iela
 Ziepniekkalna iela (ielas turpinājums ārpilsētas virzienā)

 Infrastruktūra 
 Esošie objekti 
 Mūkusalas ielā 3 atrodas Latvijas Nacionālās bibliotēkas galvenā ēka.
 Mūkusalas ielā 15 atrodas izdevniecības Diena redakcija.
 Ēka Mūkusalas un Dēļu ielas stūrī (agrāk Mūkusalas 41, 41b, šobrīd Dēļu iela 2) uzcelta 1912. gadā kā Vācijas optikas preču uzņēmuma Carl Zeiss ražotne, kas bijusi pirmā dzelzsbetona ražošanas ēka Rīgā.Ik dienu sākas jaunā vēsture  Mūkusalas biznesa centrs Starpkaru laikā tajā mājoja A. Leibovica Radio rūpnīcas birojs, bet padomju okupācijas laikā - viens no Aleksandra Popova vārdā nosauktās Rīgas radiorūpnīcas jeb RRR korpusiem. Pēc nojaukšanas starp 2014 un 2018. gadu, 2023. gadā ilgstoši pamestā ēka uzbūvēta no jauna un paplašināta, izveidojot biroju ēku Zeiss biroji.
 Mūkusalas ielā 41b un 42a vairākās ēkās izvietojies Mūkusalas biznesa centrs, kura teritorijā atrodas, piemēram, šādi pazīstami zīmoli — portāla Delfi reakcija un Tele2 galvenais birojs Latvijā.
 Mūkusalas ielā 42 atrodas privāts mākslas muzejs ar nosaukumu "Mūkusalas Mākslas salons".
 Mūkusalas ielā 59 atrodas degvielas uzpildes stacija Lukoil.
 Mūkusalas ielā 71 atrodas tirdzniecības un izklaides centrs Rīga Plaza.
 Mūkusalas ielā 73 atrodas tirdzniecības centrs Maxima XX.
 Mūkusalas ielā 75 atrodas degvielas uzpildes stacija Circle K.
 Mūkusalas ielā 78 starp abu virzienu brauktuvēm atrodas degvielas uzpildes stacija Lukoil.
 Mūkusalas ielā 93/95 atrodas tirdzniecības centrs. No 2004. līdz 2009. gadam šajā vietā atradās iepirkšanās centrs "Debesmanna".

 Citi objekti 
Mūkusalas ielā blakus Dzelzceļa tiltam, Akmens tilta pusē, atrodas tēlnieka Induļa Rankas veidotais piemineklis cīnītājiem pret Bermontu. Pieminekļa svinīgā atklāšana notika 2002. gada 11. novembrī.

 Bijušie objekti 

 Mārtiņa Kalniņa ķīmiskā rūpnīca, kas specializējās krāsu un mazgāšanas līdzekļu ražošanā, piem. ziepes "Nitra". No 1923. līdz 1936. gadam atradās bijušās pirts ēkā Mūkusalas ielā 2 blakus Dzelzs tiltam, līdz pārcēlās uz mūsdienu Rīgas laku un krāsu rūpnīcas ēkām Daugavgrīvas ielā.
 Plastmasas izstrādājumu rūpnīca “Ausma” darbojās adresē Mūkusalas iela 71 no 1961. līdz 1996. gadam.

 Sabiedriskais transports 
Mūkusalas ielā sabiedriskā transporta satiksme tiek nodrošināta posmā no Akmens tilta līdz Mūkusalas rotācijas aplim pie Salu tilta, pasažieru pārvadājumus veic trīs autobusu un viens trolejbusu maršruts.

23. maršruta autobusi  kursē ielas posmā no Akmens tilta līdz Akmeņu ielai. 26. autobuss un 27. trolejbuss kursē līdz krustojumam ar Laivu ielu. 10. maršruta autobusi apkalpo ielas posmu no Akmens līdz Salu tiltam. Līdztekus tam ielu, posmā no Mūkusalas rotācijas apļa līdz Laivu ielai izmanto arī trolejbusi nokļūšanai uz 2. trolejbusu parku Jelgavas ielā.

 Attēlu galerija 

 Skatīt arī 
 Zemgales priekšpilsēta
 Torņakalns
 Ziepniekkalns

 Ārējās saites 
 Torņakalna ielas portālā "Cita Rīga"
 WikiMapia

 Atsauces 

Kategorija:Ielas Torņakalnā
Kategorija:Ielas Ziepniekkalnā
Kategorija:Zemgales priekšpilsēta